**Poplatky v Útulku**

Prijímateľ sociálnej služby v útulku je povinný podľa § 72 ods. 1 zákona NR SR č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní v znení neskorších predpisovo sociálnych službách, platiť úhradu za sociálnu službu v sume určenej poskytovateľom sociálnej služby zmluvou.

 Suma úhrady za sociálnu službu, spôsob jej určenia a platenia v CSS Domov pod Tatrami – Útulku vo Svite sa určuje v zmysle zákona o sociálnych službách a Všeobecne záväzného nariadenia Prešovského samosprávneho kraja č. 101/2023 o určení sumy úhrady za sociálnu službu, o spôsobe jej určenia a platenia v zariadeniach sociálnych služieb v zriaďovateľskej pôsobnosti Prešovského samosprávneho kraja v znení Všeobecne záväzného nariadenia Prešovského samosprávneho kraja č. 105/2024 účinného od 01. 04. 2024.

(Stiahnuť poplatky)

 Prijímateľ sociálnej služby za poskytovanú sociálnu službu platí na základe zmluvy o poskytovaní sociálnej služby.

 Výška celkovej úhrady za poskytované služby v zariadení sociálnych služieb sa na prijímateľa v kalendárnom mesiaci určí ako násobok dennej sadzby za odborné, obslužné a ďalšie činnosti a počtu dní, v ktorých bola sociálna služba poskytovaná. V špecifických prípadoch, kedy je prijímateľ prijatý do Útulku na podnet riaditeľky CSS aj bez dokladov a bez príjmu, výška úhrady za poskytovanú sociálnu službu bude prijímateľovi určená až po vybavení príjmu dodatkom k zmluve o poskytovaní sociálnej služby.

 Celková suma mesačnej úhrady za poskytovanú sociálnu službu sa zaokrúhľuje na celých päť centov smerom nadol.

 Prijímateľ sociálnej služby za poskytovanú sociálnu službu platí vo forme preddavku na základe zmluvy o poskytovaní sociálnej služby. Preddavok za službu v zariadení sociálnych služieb uhrádza prijímateľ v kalendárnom mesiaci, v ktorom je mu sociálna služba poskytovaná, pričom výška preddavku sa určuje pre  celoročnú pobytovú formu ako 30 – násobok dennej sadzby za odborné, obslužné a ďalšie činnosti.

 Suma úhrady za poskytované sociálne služby sa počnúc rokom 2024 valorizuje raz ročne o percentuálny rozdiel medzi výškou minimálnej mzdy v danom kalendárnom roku a výškou minimálnej mzdy za predchádzajúci kalendárny rok vynásobený koeficientom 0,8; a o mieru inflácie za predchádzajúci kalendárny rok vynásobenú koeficientom 0,2. Výsledné percento valorizácie úhrady pre daný kalendárny rok určí Odbor sociálnych vecí a rodiny PSK opatrením vedúceho odboru, ktoré bude poskytovateľom sociálnych služieb v zriaďovateľskej pôsobnosti PSK doručené najneskôr do 31. januára príslušného kalendárneho roku a zverejnené na webovom sídle Prešovského samosprávneho kraja.

 Valorizácia sa uplatňuje každoročne k 1. júlu.